Video: Sanger se nagmerrie-ervaring toe skote klap voor Kaapse nagklubDie winkelsentrum waar die skietery plaasgevind het. Foto: Google Earth Die sanger Quentin Prinsloo het saam met twee medesangers by ŉ restaurant in Bellville, Kaapstad gesit en eet toe geweerskote skielik begin klap het. Prinsloo het Maandag aan Maroela Media gesê hy en die sangers Jaycee Crause en Amoré het Saterdagaand by ŉ sushi-restaurant in ŉ winkelsentrum in Willie van Schoor-rylaan gesit en eet toe die skote begin klap het. Twee mans het glo by die Eastwoods-nagklub, in dieselfde sentrum, begin stry en uitsmyters het hulle uit die klub vergesel voor die skietery in die parkeerarea plaasgevind het. Lt.kol. André Traut, woordvoerder van die polisie, het gesê die voorval het omstreeks 21:00 plaasgevind. Hy het bevestig dat twee mans, albei in hul 40’s, in ŉ argument betrokke geraak het. “Daar word beweer dat die twee mans hierna op mekaar losgebrand het. Albei is gewond en in die hospitaal opgeneem.” Die polisie ondersoek ŉ saak van poging tot moord. Quentin Prinsloo. Foto: Facebook Prinsloo, Crause en Amoré het Saterdag by die Kraaifontein Gesinsfees opgetree en het besluit om na die tyd iets te gaan eet. Hulle is na die Yummy Zone-restaurant wat reg onder Eastwoods geleë is. “Ons het skielik net skote gehoor. Almal het geskree en ons het op die grond platgeval.” Prinsloo het besluit om te gaan hulp soek en by die restaurant se agterdeur uitgeglip. Hy het na die Tygervallei-winkelsentrum oorkant die pad gehardloop waar hy hulp gaan soek het. Hy is later terug na die restaurant en die polisie was toe reeds op die toneel. Volgens Prinsloo is daar tussen 30 en 40 skote afgevuur. “Dit was die ergste ding wat ek nog beleef het. Ek sal dit nooit vergeet nie. Ek het gedink hulle het my vriende doodgeskiet. Jy dink jou beurt het gekom. Daar was bloed op die trappe en die koeëldoppies het die parkeerarea vol gelê,” het Prinsloo gesê. Die polisie ondersoek die voorval. WAARSKUWING: Die persone in die video gebruik erge kru taal en laster ook. Die video bevat ook geweld. Indien kru taal en geweld jou ontstel, moet jy eerder nie hierdie video kyk nie. Die video is deur die gebruiker RSATV op YouTube gelaai: http://youtu.be/JKXXG1gALAA